Foto: Guliver Getty Images

Nu am auzit până în acest moment ca dl. Darius Vâlcov, condamnat ieri într-o primă instanță la 8 ani de închisoare pentru evaziune fiscală, trafic de influență și operațiuni financiare incompatibile cu funcția, să fi plecat din Guvern. Nu am cunoștință de vreo demisie „de onoare” sau de vreo demitere din partea doamnei premier Viorica Dăncilă, al cărei consilier de stat domnul Vâlcov este.

Am aflat, într-o prima fază, de la dl. Codrin Ștefănescu, secretar general adjunct al PSD, că acuzațiile sunt „niște inepții”, că dl. Vâlcov „este valoros” și că totul este o operațiune a „statului paralel”. În a doua fază, a apărut însuși girantul dlui Vâlcov, dl. Liviu Dragnea, care a tratat cu ironie vestea condamnării: „Trebuie omorât azi, acum, împușcat! „Sunt milioane de oameni care au luat și vor lua salarii și pensii mult mai mari și datorită contribuției determinante a lui Darius Vâlcov la programul de guvernare”, a găsit circumstanțe atenuante Liviu Dragnea.

Liderii PSD au dreptate: Darius Vâlcov este un om valoros. Valoarea lui a fost stabilită exact de judecătorii Înaltei Curți - 6,2 milioane de lei primite ca șpagă, 170 de tablouri și alte opere de artă, 3 lingouri de aur.

Un fleac, ne spune dl. Dragnea, pe lângă tot binele pe care l-a făcut la „milioane de oameni”. Ca și când dl. Vâlcov ar fi vândut tablorile proprietate pesonală ca să mărească salariile și pensiile, ca și când Liviu Dragnea însuși ar fi tăiat un porc să dea de mâncare poporului din ferma proprie - așa vorbesc acești oameni care au ajuns vătafi peste țară.

Șantajul și promisiunea, biciul și zăhărelul, mierea și veninul - acestea au fost instrumentele prin care Guvernarea Borfașilor și-a transformat electoratul într-o turmă de complici. Zilele astea circulă un film care ne arată cu adevărat stilul de șantajist ordinar al politicianului gen Vâlcov: Dacă ieșiți din „familia” noastră și votați cu „javrele”, vă tăiem apa! le spune această lumină a rafinamentului social democrat unor jerpeliți dintr-o comună de pe lângă Slatina. Codrin Ștefănescu ne anunță că alegătorii PSD „sunt din ce în ce mai mulți”.

În cinismul său, are dreptate. Pentru că victoria lui Liviu Dragnea asupra poporului român este aproape completă. De ce îl păstrează dl. Dragnea pe condamnatul penal Vâlcov în Guvern? Pentru că oamenii au ajuns să considere că asta e normalitatea. Operațiunea de spălare pe creier este un succes: orice urmă de organ moral, etic a fost extirpată din corpul votantului pesedist. Creierul său este localizat acum în burtă. Dacă pe vremuri mai funcționau în Partid - e drept că mai mult de formă - „criteriile de integritate” care totuși nu i-ar fi permis unui Iliescu, Năstase, Geoană sau chiar Ponta să țină un condamnat penal în fereastră de teamă că poporul pesedist se va revolta, în epoca Dragnea acestea au fost călcate în picioare, au fost batjocorite, au fost ridiculizate de atâtea ori, încât ele sunt socotite de pesedist ca o înjurătură de mamă. Seară de seară, chelnerii veseli ai Partidului îmbată poporul telespectator cu pericolul „statului paralel” care „bagă oamenii nevinovați la pușcărie”. În condițiile unui organ critic oricum redus, acești oameni au pierdut discernământul de a alege binele de rău. Faptul că un hoț dovedit în instanță este un fel de rock star la televiziunile Partidului spune multe în primul rând despre gândirea publicului telespectator.

Vorba lui Adrian Severin: „Dacă toți suntem corupți, înseamnă că nimeni nu este corupt”. Liviu Dragnea a ajuns în acest punct al operațiunii de spălare a creierelor: să convingă poporul pesedist că hoția este banală, ba chiar o virtute, că o condamnare penală nu te doboară, ba te ridică în stat, că pușcăria este un martiriu în lupta cu statul paralel.

Victoria lui Liviu Dragnea nu este însă totală câtă vreme în România va mai rămâne chiar și un singur om care se va indigna. Mai e cineva aici?